24.2.2022
SK
Úradný vestník Európskej únie
L 45/1469 KOMISIA PILOTNÉ PROJEKTY
KAPITOLA PP 07 — INVESTÍCIE DO ĽUDÍ, SOCIÁLNEJ SÚDRŽNOSTI A HODNÔT (pokračovanie) PP 07 22
(pokračovanie)
PP 07 22 01
(pokračovanie) Poznámky
Kultúrne dedičstvo Európy nesie v celej svojej rozmanitosti veľké množstvo hodnôt pre európskych občanov a ich komunity a životné prostredie, a to tak v mestách, ako aj na vidieku.
Ako také je kľúčovým prínosom pre budúcnosť Európy.
Prepája našu minulosť, súčasnosť a budúcnosť tým, že spája ľudí, vrátane mladých ľudí, naprieč hranicami, kultúrami a generáciami a posilňuje náš pocit hrdosti a spolupatričnosti (na miestnej aj európskej úrovni).
Takisto podporuje sociálnu súdržnosť a začleňovanie a prispieva k trvalo udržateľnému rozvoju, najmä tým, že zohráva kľúčovú úlohu v opatreniach v oblasti klímy, ako aj v ekologickej a digitálnej transformácii nášho spôsobu života.
Úspešný Európsky rok kultúrneho dedičstva v roku 2018 s bezprecedentnou mobilizáciou aktérov v oblasti kultúrneho dedičstva – verejných aj súkromných – na všetkých úrovniach a na celom kontinente vrátane kandidátskych členských štátov jasne preukázal potenciál kultúrneho dedičstva zvyšovať povedomie občanov o európskom projekte a ich zapojenie do európskeho projektu na základe spoločnej histórie a hodnôt, najmä medzi mladšími generáciami.
Cieľom pilotného projektu je vhodne a účinne nadviazať na odkaz Európskeho roka kultúrneho dedičstva 2018, a to podporou zriadenia Centra európskeho dedičstva ako samostatnej platformy na podporu a poznatky, ktorá združuje všetky zainteresované strany v oblasti kultúrneho dedičstva.
Pôsobiť bude pod záštitou skupiny expertov Komisie pre kultúrne dedičstvo, aby sa zabezpečilo súdržné a sústredené úsilie s Komisiou (GR EAC) v prospech kontiunálneho a posilneného dialógu a činnosti všetkých inštitúcií Únie a zainteresovaných strán.
Rovnako sa bude snažiť posilniť účasť občanov (najmä mladšej generácie) na európskom kultúrnom dedičstve.
Dosiahne sa to začlenením mládeže do všetkých činností platformy.
Prostredie existujúcich zainteresovaných strán v oblasti kultúrneho dedičstva je mimoriadne bohaté a rozmanité, ale stále je rozdrobené, a preto si vyžaduje silnejšiu koordináciu.
Každý by tak mal veľký prospech zo stáleho a dynamického centra, ktoré bude sústavne a pružne a nákladovo efektívnym spôsobom podporovať synergie medzi rôznymi projektmi (z toho mnohé sú financované z programov Únie), politickými programami Únie, ktoré majú priamy alebo nepriamy vplyv na kultúrne dedičstvo, a rôznymi iniciatívami a najlepšími postupmi súvisiacimi s dedičstvom, ktoré vypracovali zainteresované strany v oblasti kultúrneho dedičstva na všetkých úrovniach správy (miestnej, regionálnej, vnútroštátnej, európskej a medzinárodnej).
Takéto „Centrum európskeho dedičstva“ bude slúžiť záujmom a zohľadňovať potreby celého ekosystému kultúrneho dedičstva, ktorý zahŕňa hmotné, nehmotné a digitálne kultúrne dedičstvo, ale zároveň bude vytvárať synergie so všetkými ostatnými relevantnými oblasťami politiky, ako sú životné prostredie, opatrenia v oblasti klímy, rozvoj miest a vidieka, výskum, inovácie, vzdelávanie, ako aj vonkajšie vzťahy.
Hlavným cieľom takejto platformy bude spojiť hlasy, sily a zdroje – verejné aj súkromné – v prospech celostného a integrovaného prístupu k politikám v oblasti kultúrneho dedičstva na všetkých úrovniach, najmä na úrovni EÚ, a zabezpečiť, aby všetky príslušné politiky a priority Únie a členských štátov náležite zahŕňali rozmer kultúrneho dedičstva.
Pritom rešpektuje prierezové priority: — inkluzívnosť, rozmanitosť a rovnosť, najmä zameraním sa na mladých ľudí prostredníctvom komunikačných kampaní, účasti na projektoch a ich a posilňovania, ako aj možností odbornej prípravy; — ekologická transformácia a boj proti zmene klímy, najmä mobilizáciou zainteresovaných strán v oblasti kultúrneho dedičstva s cieľom riešiť najnaliehavejšiu tému zmeny klímy a kultúrneho dedičstva, a to ako hrozbu pre kultúrne dedičstvo, ako aj ako príležitosť na vypracovanie adaptačných a zmierňujúcich opatrení.